Upington-vrou sterf in koeëlreën voor dogter (10) en ma | Netwerk24
Deur Kaydene Davids 11 November 2019 17:44
'n 10-jarige meisie is erg getraumatiseerd nadat haar ma Sondag in die vroeë oggendure by haar ouerhuis op Upington in 'n koeëlreën voor haar en haar ouma gesterf het.
Samoline Solomons. Foto: Verskaf
Samoline Solomons (35) is omstreeks 01:00 voor haar ouerhuis in Kalsiumstraat in Bellevue ten aanskoue van haar 10-jarige dogter en 67-jarige ma doodgeskiet.
Solomons, 'n konsultant by 'n finansiële instelling, is vyf keer geskiet en het op die toneel aan haar wonde beswyk nadat die 42-jarige verdagte glo op haar losgebrand het. Die man het hom kort ná die voorval aan die polisie oorgegee.
Solomons en haar twee minderjarige kinders, onderskeidelik 10 en agt jaar oud, het tydelik by haar ouers, Sampie (70) en Muriel (67) Loubser, gewoon terwyl sy van haar man geskei het.
David Loubser, Solomons se jonger broer, sê sy susterskind is sedert die voorval stil en toon geen emosie nie.
"Sy is uiteraard erg getraumatiseerd. Sy het 'n foto-album met foto's van haar ma gemaak."
Ook Muriel is erg geraak.
"Dit gaan nie goed met haar nie. Sy moes toekyk hoe haar dogter sinneloos voor haar oë vermoor word."
Volgens Loubser was sy suster 'n liefdevolle, goedhartige en hardwerkende kerkmens wat alles vir haar kinders en ander sou doen.
"Haar liefde vir haar kinders en familie, haar raad en haar plat-op-die-aarde-ingesteldheid is enkele van die eienskappe wat ek van haar sal mis. Sy was 'n goeie mens en 'n goeie ma wat altyd bereid was om ander te help."
Kapt. Gerrit Mouton, 'n polisiewoordvoerder, sê die verdagte het verskeie skote op Solomons geskiet.